C 225/10

Bendrojo dokumento, iš dalies pakeisto patvirtinus nereikšmingą pakeitimą pagal Reglamento (ES) Nr. 1151/2012 53 straipsnio 2 dalies antrą pastraipą, paskelbimas

(2022/C 225/05)

Europos Komisija patvirtino šį nereikšmingą pakeitimą pagal Komisijos deleguotojo reglamento (ES) Nr. 664/2014 (1) 6 straipsnio 2 dalies trečią pastraipą.

Su šia nereikšmingo pakeitimo paraiška galima susipažinti Komisijos eAmbrosia duomenų bazėje.

BENDRASIS DOKUMENTAS

„Mortadella Bologna“

ES Nr.: PGI-IT-0325-AM02 - 17.11.2021

SKVN ( ) SGN (X)

1. [SKVN arba SGN] pavadinimas (-ai)

„Mortadella Bologna“

2. Valstybė narė arba trečioji šalis

Italija

3. Žemės ūkio produkto ar maisto produkto aprašymas

3.1. Produkto rūšis

1.2 klasė. Mėsos produktai (virti, sūdyti, rūkyti ir kt.)

3.2. Produkto, kurio pavadinimas nurodytas 1 punkte, aprašymas

Pateikiama vartoti virta dešra „Mortadella Bologna“ pasižymi toliau nurodytomis juslinėmis, cheminėmis ir fizinėmis bei cheminėmis savybėmis:

Juslinės savybės

Išorės vaizdas: ovalo arba cilindro formos;

Konsistencija: standi ir neelastinga;

Vaizdas perpjovus: pjūvio paviršius turi būti lygus, vienodos ryškiai rožinės spalvos. Griežinėliuose turi būti perlamutrinės baltos spalvos riebalinio audinio gabalėlių (ne mažiau kaip 15 proc. visos masės), kurie gali būti prisitvirtinę prie raumeninio audinio. Šie kvadrato formos gabalėliai griežinėlyje turi būti gerai pasiskirstę ir tvirtai sukibę su likusia dalimi. Griežinėlyje neturi būti riebalų ar želatinos iškilimų ir turi būti kuo mažiau riebalinės plėvelės; Spalva: vienoda ryškiai rožinė;

Aromatas: savitas aromatas;

Skonis: savitas subtilus skonis, be dūmų poskonio;

Cheminės ir fizinės bei cheminės savybės:

— Bendras baltymų kiekis: ne mažiau kaip 14,50 proc.;

— Kolageno ir baltymų santykis: ne didesnis kaip 0,18;

— Vandens ir baltymų santykis: ne didesnis kaip 4,10;

— Riebalų ir baltymų santykis: ne didesnis kaip 2,00;

— pH: lygus 6 arba didesnis;

— Druska: ne daugiau kaip 2,8 proc.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Virta dešra „Mortadella Bologna“ yra gaminama iš kiaulės skerdenos skersaruožių raumenų, mėsmale sumaltų į smulkius gabalėlius, kiaulės gerklės riebalų kubelių, druskos ir pipirų (nesmulkintų, smulkintų arba sumaltų) mišinio, kuris įdaromas į natūralius arba dirbtinius vandens garams pralaidžius apvalkalus, ir ilgai garinamas / verdamas garinėje krosnyje. Šiuo procesu turi būti užtikrinama, kad galutinio produkto svoris būtų bent 3 proc. mažesnis už nevirtos dešros svorį. Taip pat gali būti naudojami: kiaulių skrandžiai be gleivių, kieti kiaulės riebalai, vanduo (atsižvelgiant į gerąją pramonės praktiką), natūralios kvapiosios medžiagos (ne daugiau kaip 0,3 proc. bendro mišinio svorio), prieskoniai ir prieskoniniai augalai, pistacijos, cukrus (ne daugiau kaip 0,5 proc.), natrio ir (arba) kalio nitritas (ne daugiau kaip 140 ppm), askorbo rūgštis ir jos natrio druska. Neleidžiama naudoti kvapiųjų rūkymo medžiagų, polifosfatų, pagalbinių perdirbimo medžiagų ir bet kokių medžiagų, dėl kurių produkto spalva gali pasikeisti, net jei jos turi tik antrinį poveikį. Gaminant produktą negalima naudoti mechaniškai atskirtos mėsos.

3.4. Specialūs gamybos veiksmai, atliktini nustatytoje geografinėje vietovėje

Visi virtos dešros „Mortadella Bologna“ gamybos etapai – nuo mišinio paruošimo iki atvėsinimo etapo pabaigos – turi būti vykdomi šio dokumento 4 punkte nurodytoje gamybos vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Virta dešra „Mortadella Bologna“ gali būti tiekiama vartoti nesupakuota (skirta pjaustyti griežinėliais) arba supakuota vakuuminėje pakuotėje ar modifikuotos atmosferos pakuotėje (visa, supjaustyta porcijomis arba griežinėliais). Jos pakavimo, pjaustymo griežinėliais ir dalijimo į porcijas etapai, prižiūrint kontrolės įstaigai, turi būti atliekami tik šio dokumento 4 punkte nurodytoje gamybos vietovėje.

Virta dešra „Mortadella Bologna“ yra labai subtilus produktas, kurio savybes gali neigiamai paveikti išoriniai veiksniai, ypač šviesa ir oras. Prieš pjaustant virtą dešrą „Mortadella Bologna“ griežinėliais, reikia pašalinti jos apvalkalą, o be jo visą produktą gali tiesiogiai paveikti oras ir šviesa. Dėl išorinių veiksnių poveikio nekontroliuojamomis sąlygomis produktas oksiduojasi, o dėl to negrįžtamai pakinta jo juslinės savybės, ypač patamsėja griežinėliai, pablogėja kvapas ir skonis. Dėl šių priežasčių labai svarbu dešrą pjaustyti griežinėliais geografinėje gamybos vietovėje, jau pasibaigus vėsinimo etapui.

3.6. Specialios produkto registruotu pavadinimu ženklinimo taisyklės

Saugomos geografinės nuorodos pavadinimas „Mortadella Bologna“ negali būti verčiamas ir etiketėje turi būti pateiktas aiškiomis, neištrinamomis ir iš viso kito etiketėje pateikiamo teksto aiškiai išsiskiriančiomis raidėmis, o iš karto po jo turi būti pateikiamas užrašas „Indicazione Geografica Protetta“ (Saugoma geografinė nuoroda) ir (arba) trumpinys „I.G.P“ (SGN), kuris turi būti išverstas į šalies, kurioje produktas parduodamas, kalbą. Draudžiama pateikti papildomų aiškiai nenustatytų apibūdinimų. Leidžiama nurodyti pavardes, įmonių pavadinimus ar privačius prekių ženklus, jei tokios nuorodos nėra giriamojo pobūdžio ir neklaidina pirkėjų.

4. Glaustas geografinės vietovės apibūdinimas

Virtos dešros „Mortadella Bologna“ gamybos vietovė apima šių regionų arba provincijų teritoriją: Emiliją-Romaniją, Pjemontą, Lombardiją, Venetą, Trento provinciją, Toskaną, Markę ir Lacijų.

5. Ryšys su geografine vietove

Pavadinimo „Mortadella Bologna“ ryšys su geografine vietove grindžiamas itin geru šio produkto vardu ir kokybe, kuriuos lemia gamintojų praktinė patirtis ir specifiniai įgūdžiai.

Jo ryšys su gamybos vietove yra kuriamas dėl gamintojų techninių įgūdžių. Ilgainiui produkto gamintojai tapo įgudusiais savo amato meistrais ir jų dėka buvo galima tęsti gamybos būdų, puikiai atitinkančių nusistovėjusias tradicijas, taikymą. Iš tiesų, priešingai nei paprasta mortadela, dešra „Mortadella Bologna“ turi būti gaminama laikantis daug griežtesnės tvarkos, atitinkančios šimtmečius nustatytoje geografinėje vietovėje taikomą gamybos būdą. Laikantis šios tvarkos galima išgauti savitas produkto savybes, ypač tekstūrą, spalvą ir juslines savybes.

Tinkamai atlikus tam tikrus gamybos etapus, pavyzdžiui, malimą, produktas įgauna jam būdingą tvirtumą, kurį galima pastebėti tiek iš suslėgtos jo išvaizdos, tiek jį kramtant. Taip pat dėl šiame etape taikomų technologinių apribojimų gamybos proceso pabaigoje išgaunamas ypač ryškus ir vienodas rožinis atspalvis.

Pirmiau nurodyti teiginiai taip pat patvirtinami ir pripažįstami specializuotuose leidiniuose. Pavyzdžiui, ištraukoje „[L]iesa žalia mėsa mėsmalėje sumalama į mažesnius nei milimetro dydžio gabalėlius; šį etapą atlikus neteisingai, neigiamai pasikeičia mortadelos spalva, blizgesys ir konsistencija“, paimtoje iš C. Marconi’o ir G. Roversi’o knygos „Mortadella che passione“ (Aistra mortadelai) (leidykla „Cairo“, Milanas 2015 m.), tiksliau, iš dalies apie SGN žymimo produkto „Mortadella Bologna“ gamybos procesą 2 skyriaus „Come si fa la mortadella IGP“ (Kaip gaminama SGN mortadela) 65 p. ir toliau.

Be to, dar vienas labai svarbus veiksnys, lemiantis aukščiausią galutinio produkto kokybę – virimo procesas. Tai lėtas procesas, kurio trukmė priklauso nuo dešros skersmens. Dėl lėto virimo dešra Mortadella Bologna“ įgauna spalvą ir aromatų gausą, kurios ją išskiria iš paprastos mortadelos. Tai patvirtina ši ištrauka: „Tradiciškai mortadelos virimo būdas vadinamas stufatura (troškinimas), nes ją reikia lėtai ir ilgai virti žemoje temperatūroje. Jis atliekamas didelėse sauso oro (ventiliatorinėse) orkaitėse su priverstine oro cirkuliacija (konvekcija). Taigi mortadelos juslines savybes lemia tai, kad ji yra lėtai gaminama. Ją pagaminti trunka daug valandų tiek dėl didelio jos dydžio (iki 40 kg), tiek dėl naudojamo kaitinimo būdo ir žemos temperatūros“. Tai ištrauka iš C. Marconi’o ir G. Roversi’o knygos „Mortadella che passione“ (Aistra mortadelai) (leidykla „Cairo“, Milanas 2015 m.), tiksliau, iš dalies apie SGN žymimo produkto „Mortadella Bologna“ gamybos procesą 2 skyriaus „Come si fa la mortadella IGP“ (Kaip gaminama SGN mortadela) 68 p. ir toliau.

„Mortadella Bologna“ yra garsiausia Bolonijos gastronomijos tradicijoms būdinga dešra; ją pradėta gaminti dar XVI amžiuje. Apie šį produktą galima rasti daugybę literatūrinių ir istorinių liudijimų iš įvairių epochų nuo vėlyvojo Renesanso.

Vietinė mortadelos gaminimo tradicija išliko iki naujausių laikų, o išplitus prekybai maisto produktais, mortadela šiuo metu gaminama ir kaimyninėse vietovėse.

Be pirmiau minėtų istorinių liudijimų, neabejotina, jog šis produktas yra Emilijos regiono tradicinio gastronominio paveldo dalis, ir yra plačiai paplitęs vietiniuose papročiuose, kurie vėliau pasklido ir kaimyninėse vietovėse.

Kai kuriose vietovėse apibūdinant dešrą „Mortadella Bologna“ dažnai vartojamas tik terminas „Bologna“ (Bolonija).

Galiausiai nustatytoje geografinėje vietovėje dešros „Mortadella Bologna“ gamybos procesas tolygiai vykdomas vidurio / šiaurės Italijos, Emilijos-Romanijos ir vidurio Italijos regionuose.

Nuoroda į produkto specifikacijos paskelbimą

Visą produkto specifikacijos tekstą galima rasti interneto svetainėje: http://www.politicheagricole.it/flex/cm/pages/ServeBLOB.php/L/IT/IDPagina/3335

arba:

Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spustelėjus nuorodą „Qualità“ (kokybė), paskui ekrano kairėje – nuorodą „Prodotti DOP IGP STG“ (SKVN, SGN, GTG nuorodomis žymimi produktai) ir galiausiai – nuorodą „Disciplinari di Produzione all’esame dell’UE“ (ES nagrinėjamos produktų specifikacijos).

(1) OL L 179, 2014 6 19, p. 17.